กทม.แจ้งเตือนค่าฝุ่น PM.2.5 เกินมาตรฐานพื้นที่เขตหนองแขม คลองสามวา ตลิ่งชัน และธนบุรี
นายเอกวรัญญู อัมระปาล ผู้ช่วยเลขานุการผู้ว่าราชการกรุงเทพมหานครและโฆษกกรุงเทพมหานคร กล่าวว่า ข้อมูลจากกรมอุตุนิยมวิทยา แจ้งว่า ช่วงระหว่างวันที่ 18-23  ตุลาคม 2565  มวลอากาศเย็นกำลังค่อนข้างแรงจากประเทศจีนได้แผ่ลงมาปกคลุมประเทศไทยตอนบนและทะเลจีนใต้ ทำให้ประเทศไทยตอนบนมีอากาศเย็น (ปลายฝนต้นหนาว) ซึ่งกรุงเทพมหานคร โดยสำนักสิ่งแวดล้อม ดำเนินการเฝ้าระวังคุณภาพอากาศในพื้นที่กรุงเทพมหานครและตรวจสอบข้อมูลอย่างต่อเนื่อง ซึ่งในวันนี้ พบว่าฝุ่นละออง PM2.5 เมื่อช่วงเช้าที่ผ่านมา(เวลา 10.00 น.)มีแนวโน้มสูงขึ้นและมีค่าเกินมาตรฐาน โดยตรวจวัดได้ระหว่าง 31-55 ไมโครกรัม/ลูกบาศก์เมตร (มคก./ลบ.ม.) จำนวน 4 เขต ได้แก่ เขตหนองแขม เขตคลองสามวา เขตตลิ่งชัน และเขตธนบุรี จึงได้ประสานแจ้งทุกหน่วยงานที่เกี่ยวข้องให้เพิ่มความเข้มงวดการดำเนินงานแผนปฏิบัติการแก้ไขปัญหาฝุ่นละออง PM2.5 ตามมาตรการระดับ 2-3 เพื่อเป็นการบรรเทาความรุนแรงของสถานการณ์ฝุ่นละออง PM2.5 และผลกระทบที่อาจเกิดขึ้นกับสุขภาพอนามัยของประชาชน